Caita Juan rimashcami ima huras judiuguna Jerusalenmanda sacerdoteunara levitas nishcaunandi cachanauca paita tapungaj:
“Can,
¿pitanguiri?”
nisha.
Pai sirtura rimaca,
mana llullacachu,
astaun sirtura rimaca:
“Ñuca mana Cristochu ani.”
Paita tapunauca:
“¿Pitanguiri?
¿Elíaschu angui?”
Paiga,
“Mana,”
nica.”
¿Diosmanda rimajchu angui?”
Paiga cutipaca:
“Mana.”
Paita ninauca:
“Shinajpi,
¿pitanguiri?
Cuintahuai,
ñucanchira cachamujcunara cutipangaj.
¿Imara ningui can quiquinmanda?”
Juan nica:
“Ñuca runa illashca partimanda caparij shimi ani:
‘Señorba ñambira dirichuichi,’
nisha,
‘Diosmanda rimaj Isaías rimashcasna.”
Cai cachamushca runauna fariseogunamanda anauca.
Shinajpi Juanda tapunauca:
“¿Imarasha bautisangui can mana Cristo asha,
mana Elías asha,
mana Diosmanda rimaj asha?”
Juan paigunara cutipasha nica:
“Ñuca yacui bautisani;
randi canguna chaupi shungüi shuj canguna mana ricsishca runa tiaun.
Caimi ñuca huashai shamuj.
Paiga ñucamanda yalimi.
Paihua zapatus huascaunara pascanallas mana valijchu ani.”
Caiguna Betabara llactai tucuca,
Jordán yacu chimbama,
Juan bautisaushcai.
Cayandi punzha Juan Jesusta paihuajma shamuuta ricuca.
Pai Jesusta ricusha,
nica:
“Caimi Diospa Burigu,
cai pacha uchara llushpichij.
Caimi ñuca rimaushca runa:
‘Ñuca haushai shamuj ñucamanda yalimi,
pai ñucamanda ñaupa tiaj ashcaraigumanda. ’
Paita mana ricsicanichu;
astaun Israelma paita ricsichingaj,
ñuca yacui bautisasha shamucani.”
Shinallara Juan nica:
“Ispiritura urpisna ahua pachamanda irgumujta ricucani;
paihua ahuai tiauta.
Ñuca paita mana ricsicanichu;
randi ñucara yacui bautisangaj cachamuj ñucara nihuaca:
‘Maicamba ahuai Ispíritu urmashcara ricungui,
paihua ahuai tiauta,
paimi Santu Ispirituhua bautisanga. ’
Paita ricucani.
Sirtura rimashcani:
‘Caimi Diospa Churi,’
“ nisha.